Imtella' Marzu 4, 2021 Ftit jiem qabel ma tixxandar intervista mistennija minn bosta mal-Prinċep Harry u Meghan Markle, li fiha se jispjegaw għala waqqfu l-irwoli rjali tagħhom, qed iddur aħbar ġdida. Il-Familja Rjali qalet li tinsab imħassba u li qed tinvestiga wara allegazzjonijiet ta' bullying li Meghan Markle għamlet fil-konfront ta' xi ħaddiema. Il-ġurnal The Times, jikkwota sorsi anonimi u qal li wieħed mill-ex assistenti tal-koppja kien għamel ilment dwar bullying minn Meghan li wassal biex iż-żewġ assistenti ġew sfurzati jtemmu l-impjieg tagħhom. Fost l-oħrajn qed jingħad li fiż-żmien li kienet tgħix f'Kensington Palace hija bbulljat u bikkiet lil xi ħaddiema. Skont il-gazzetta Times l-ilment kien sar f'Ottubru, 2018. Permezz tal-kelliem tagħha, Markle qalet li tinsab imnikkta b'din l-aħbar, liema aħbar ċaħditha. Il-kelliem qal li din l-aħbar qarrieqa, li l-għan tagħha huwa li tagħmel il-ħsara, ħarġet fi żmien ikkalkulat, ftit qabel l-intervista li fiha se jitkellmu b'mod miftuħ u onest fuq l-esperjenza tagħhom f'dawn l-aħħar snin. Il-kelliem kompla jgħid li d-Dukessa tinsab imnikta b'dan l-aħħar attakk fuqha partikolarment għax hi stess kienet fil-mira ta' bullying u minkejja li kienet vittma ta' bullying hija tinsab impenjata biex tappoġġja li dawk li esperjenzaw l-uġigħ u t-trawma tal-bullying. Kompla jgħid li Meghan Markle tinsab impenjata biex tkompli b'ħidmietha biex toħloq kompassjoni madwar id-dinja u biex tagħti eżempju billi tagħmel dak li hu tajjeb.